8 Shaul kitak yek ne itemiktilis.
Kwakuni sujsul taekuj ne sennemit tik Yerushalem. Musentalujket muchi ijtik ne tajtal pal Yudaya wan Shamarea. Semaya ne tijtitanijtuk nakaket.
2 Musentepejket sejse yek takat wan kiwikaket ne Estepano wan kichijket se wey tetalpachulis.
3 Shaul kijtakuj ne sennemit. Kalak ijtik muchi ne kajkal, kintilan ne takamet wan ne siwatket wan kinwikaket tzajtzaktuk.
4 Yejemet tel yajket nujme tamakat ne yeknawatilis ipal ne palabraj, 5 wan Pilipo ajsik ne techan ipal Shamarea kinnawatia ipanpa ne Mawaltijtuk 6 wan muchi kikejketzket tay ina katka Pilipo kwak kikakket wan kitaket muchi tay yaja kichiwa katka pal muishmati, 7 ika miak ká kipiatuyat nawalmet teyek tzajtzit katka wan walkisat; miak ká inte welituyat mijkwanit wan metzkelumet mupajtijket. 8 Muchijki wey pakilis tik uni techan.
9 Achtu, nemituya tik ne techan se takat itukay Shimon kichiwa katka magiaj wan ne techan ipal Shamarea ishpuyawi katka wan inat katka ka yaja se wey. 10 Muchi, chijchikitik wan wejwey, kikakit katka yajuni wan inat ka uni ne itajpal ne Teut ne muilwia wey. 11 Kichiwiliat katka casoj ika ikman ishpuyawit katka iwan ne imagiaj.
12 Kwak kiyulmatket ne Pilipo ká tayeknawatia katka ipanpa ne itatekimakalis ne Teut wan ne itukay Yeshu Mawaltijtuk, mumakaket ulyuj takamet wan siwatket. 13 Ini Shimon nusan kiyulmatki wan kwak mumakak ulyuj nakak iwan Pilipo. Wan kwak kita tay muchiwa pal muishmati wan ne itajtajpal wey, ishpuyawik.
14 Kwak takakket tik Yerushalem ka ne Shamarea kikwijtuk ne ipalabraj ne Teut, kititanijket Pedro wan Yojan ka né. 15 Yejemet ajsiket wan pejket kitajtanit ne Teut ma kikwikan ne Ijiutzin, 16 ika inteuk wetztuya ijpak aka, semaya mumakatiwit ulyuj tik itukay ne Tajtzin Yeshu. 17 Kwakuni kinteuchijket wan kikwijket ne Ijiutzin.
18 Kwak ne Shimon kitak ka kwak ne tijtitanijtuk kinteuchiwat mukwi ne Ijiutzin, kinekituya kinmaka tumin 19 wan inak:
 - Naja nusan shinechmakakan ma niweli nikchiwa ma kikwikan ne Ijiutzin muchi ká nikteuchiwa!
20 Pedro kilwij:
 - Ma puliwi ne mutumin muwan! Ika tikmatki ka weli mukua iwan tumin tay ne tatakulia ne Teut. 21 Taja inte tikpia nian se takutuntzin ipal ini, ika ne muyulu inte melawak iishpan ne Teut. 22 Yajika, shimuyulpata, shikajkawa tay tikpia inteyek, wan shimutajtaweli iwan ne Tajtzin ma kishtili ne muyulu uni taelewilis, 23 ika nikita ka taja tichichiktiatuk wan timusalujtuk tik tay inte yek.
24 Nankilij ne Shimon wan inak:
 - Shimutajtawelikan nupanpa iwan ne Tajtzin ma inte yawi muchiwa nian se ipal tay tinatuk.
25 Wan kwak tamiket tanawatiat wan tanutzat ne ipalabraj ne Tajtzin, mukwepket ka Yerushalem wan tamakaket ne yeknawatilis nujme Shamarea.
26 Se tanawatiani ipal ne Tajtzin kinutzki Pilipo wan ina:
 - Shimuketza wan shu ka tatzinu ijpak ne ujti ne kisa Yerushalem wan temu ka Gaza ijtik ne kojtan.
27 Wan muketzki wan yajki. Wan né nemituya se wey takat ipal Etiopia, se tekitini ipal ne Kandake ipal Etiopia (kineki ina ne siwatatuktiani) ká tatuktia katka ijpak muchi ne ichalchiw. Yajuni ajsituya Yerushalem mutankwaketza, 28 wan mukwepki walaj ijpak ne itawikani; né nemi muetztuk amatachia tik ne iamaw ne taketzani Yeshaya. 29 Ne Ijiutzin kilwij ne Pilipo:
 - Shiajsi wan shimusalu tik uni tawikani.
30 Kwak ne Pilipo yajki mutalua itech, kikakik amataketza tik ne iamaw ne taketzani Yeshaya. Wan kitajtanilij:
 - Ijkia tikmati tay ne tiamataketza?
31 Inak:
 - Ken niweli tel, asu inte nechneshtilia ajaka?
Wan mutajtawelij iwan Pilipo ma tejku wan ma mutali iwan. 32 Ini ne takutun ne amataketza nemi ne takat:
wan te mutenpelua.
33 Kishpinawaltijket wan kichijket juzgar.
Ká yawi taneshtia tay panutuk tik uni tunal,
ka kishtijket tik ne tal kwak nemik yultuk?"
34 Ne takat nankilij wan kilwij Pilipo:
 - Nimetztajtani ma shinechilwi, ká ipanpa ina ini ne taketzani, ipanpa yajasan isel ush ipanpa seuk?
35 Mutenpeluj ne Pilipo wan pejki kineshtilia uni tay ijkwilujtuk wan kimakak ne yeknawatilis ipal ne Yeshu. 36 Kwak yawit tik ne ujti ajsiket se achin, wan ne takat inak:
 - Nikan nemi at, taika inte tinechmaka ulyuj?
(37) 38 Wan tatuktij ma muketza ne tawikani, wan ne ujume, Pilipo wan ne wey takat, temuket hasta ne at wan kimakak ulyuj. 39 Kwak kisket ne at wan tejkuket, ne Ijiutzin kitzkij Pilipo wan ne takat intea kitak. Pajpakik yajki tel tik ne ujti. 40 Pilipo muajsik tik Ashdod, wan panuk yajki tayeknawatia tik muchi ne tejtechan hasta ajsik Kaysarea.
